אורן נהרי

אורן נהרי (נולד ב-25 באוקטובר 1955) הוא עיתונאי, עורך ומגיש תוכניות טלוויזיה ורדיו ישראלי, היה עורך חדשות החוץ בערוץ הראשון ובוואלה!.

==ביוגרפיה==
נהרי, בנם של דוד, קצין בצבא הקבע ולימים איש המוסד ותמר, מורה לפסנתר, נולד וגדל בחיפה. הוא בוגר בית הספר הריאלי העברי בחיפה, שירת בצבא בתפקידי מודיעין. למד באוניברסיטה העברית מדע המדינה ויחסים בינלאומיים. הוא חלק ממחזור שאופיין באקטיביזם פוליטי שכלל בין היתר צחי הנגבי, אביגדור ליברמן, ישראל כץ, אילן גילאון, אמנון ברקאי, דן מרגלית וטלי בשן. בזמן לימודיו עבד כקצין ביטחון בטלוויזיה, וירין קימור, חברו מנוער, גייס אותו לטלוויזיה למחלקת הספורט, שהייתה אז בניהולו של אלכס גלעדי.

נהרי החל לעבוד במחלקת הספורט בתפקידים שונים. כתבתו הראשונה הייתה על דורון ג'מצ'י, שהיה אז שחקן כדורסל צעיר ומבטיח במכבי רמת גן, ולימים נעשה כוכב מכבי תל אביב ונבחרת ישראל.

ב-1985 עבר למחלקת החדשות, אז בניהולו של יאיר שטרן, ככתב חדשות חוץ. משנת 1993 שימש עורך חדשות החוץ בערוץ הראשון. בשנת 1988 היה ממייסדי התוכנית "רואים עולם" עם דוד ויצטום (העורך והמגיש הראשון), עמנואל הלפרין ומיכאל דורון. בשנת 2000 ייסד עם דוד ויצטום את התוכנית "גלובוס" והיה עורך התוכנית. היה ממגישי תוכנית חדשות הלילה "מהיום למחר", וכן הגיש משדרים מיוחדים בנושאים שונים.

במהלך עבודתו סיקר מהשטח את הבחירות הדמוקרטיות הראשונות בדרום אפריקה, את רצח העם ברואנדה, את הטיהור האתני בקוסובו, את פיגועי 11 בספטמבר ועוד. נהרי ראיין, בין השאר, את נלסון מנדלה, את הדלאי לאמה, את ואצלב האוול, ואת ג'ורג' בוש.

משנת 2007 עד 2013 הגיש את התוכנית "השעה הבינלאומית" ברשת ב' כשלצידו הגיש את התוכנית יצחק נוי ואחר כך ערן סיקורל.

נהרי מוזמן כפרשן מומחה לערוצי הטלוויזיה והרדיו השונים, וכן לאוניברסיטאות ומכוני מחקר, בישראל ובעולם. הוא כותב טורים בעיתונים ובכתבי עת שונים ("הארץ", "גלובס", "מטרופוליס" ועוד). הוא הרצה באוניברסיטת תל אביב, ומרצה כיום בתחומים שונים ובמסגרות שונות. הוא כתב וערך מספר ספרי עיון שהיו לרבי-מכר, וערך במשך מספר שנים את סדרת המתח "עקבות" בהוצאת כתר.

ביוני 2013 הוכרז כזוכה פרס סמולר ג'וינט לשנת 2013 בנימוק: "עשייתו רבת השנים של מר נהרי בתחום ראויה ביותר להערכה והוקרה".

בתום שנת 2016 סיים את עבודתו ברשות השידור, בה שימש כפרשן ועורך חדשות החוץ, ועבר לשמש פרשן באתר האינטרנט "וואלה! NEWS".

במרץ 2023 הודיע כי יגיש תוכנית שבועית בכאן ב החל מ-1 באפריל.

נהרי נשוי בשנית, למשוררת וחוקרת השירה ורד אריאל-נהרי. הוא אב לבן ולבת ומתגורר ברמת גן.

==ספריו==
*אטלס אנציקלופדי של העולם: גאוגרפיה, היסטוריה, כלכלה, פוליטיקה, דת, תרבות, תקשורת, עורך - אורן נהרי, תל אביב: הוצאת מפה - מיפוי והוצאה לאור, תשס"ב 2001.
*אטלס היסטורי של העולם: כרונולוגיה של המין האנושי: פוליטיקה, חברה, דת, מדע, תרבות, חיי יומיום, אורן נהרי; (עורך - יובל אלעזרי). תל אביב: מפה, תשס"ד 2004.
*ישראל - 60 שנים וטיולים, עורך - אורן נהרי; תחקיר אירועים - נדב מולצ’דסקי; כתיבת מסלולים - עומר יגאל. תל אביב: מפה, 2007.
*אוכל, קדימה אוכל!: ספר האוכל של ישראל, אורן נהרי, שלמה פפירבלט; (עורכת ראשית - רחל הלוי). תל אביב: א. ניר, 2008.
*האישים – לקסיקון האישים החשובים, המעניינים, המשפיעים, מאת יובל אלעזרי ואורן נהרי, הוצאת מפה, 2008.

;ספרים שערך:
*רוזלינד הורטון וסלי סימונס, נאומים ששינו את העולם: הנאומים, הסיפורים והאנשים מאחורי הרגעים שעשו היסטוריה; הקדמה מאת סיימון סבאג מונטיפיורי; תרגמה מאנגלית ענבל שגיב-נקדימון; עורך המהדורה העברית - אורן נהרי ; אחרית דבר - תמר ברוש. מטר], 2008.
*רוזלינד הורטון וסלי סימונס, נשים ששינו את העולם: סיפוריהן מעוררי ההשראה של יותר מחמישים נשים משפיעות בארץ ובעולם; תרגמה מאנגלית ענבל שגיב-נקדימון; עורך המהדורה העברית - אורן נהרי; מטר, 2009.
*פיטר אוטון, מסעות ששינו את העולם: המסעות וההפלגות של מגלי עולם, חוקרי תרבויות וכובשים; תרגמה מאנגלית ענבל שגיב-נקדימון ; עורך המהדורה העברית - אורן נהרי; מטר, 2009.

==קישורים חיצוניים==

*[https://news.walla.co.il/writer/977 עמוד הכתבות של אורן נהרי], באתר וואלה! NEWS.
*[https://theliberal.co.il/author/oren-nahari/ עמוד הכתבות של אורן נהרי], באתר ליברל

===כתבות ===
*שולמית דוידוביץ', [https://archive.today/20130430111526/http://www.mnews.co.il/article_focus.asp?article_id=3717 אורן נהרי- חובק עולמות], פורטל העיר מודיעין, 8 בספטמבר 2005
*[http://www.text.org.il/index.php?book=0815051 על ספרו של נהרי "אוכל, קדימה אוכל - ספר האוכל של ישראל"], באתר "טקסט"
*
*
*
*
*איציק מן, [http://www.bhol.co.il/123688/%D7%A2%D7%95%D7%A8%D7%9A-%D7%91%D7%95%D7%95%D7%90%D7%9C%D7%94-%D7%A0%D7%92%D7%93-%D7%A6%D7%95%D7%A4%D7%A8%D7%99-%D7%94%D7%A9%D7%91%D7%AA-%D7%91%D7%91%D7%A0%D7%99-%D7%91%D7%A8%D7%A7.html עורך ב'וואלה' נגד צופרי השבת בבני ברק: "זו כפייה - כמו המואזין"], 2 בספטמבר 2017
*[https://geekonomy.net/2017/12/17/episode160/ אורן נהרי] בפודקאסט "גיקונומי", 17 בדצמבר 2017
* אהובה שגיא, [https://youtu.be/o-ifoiRCwTo ראיון עם אורן נהרי], פברואר 2022
* "[https://www.kan.org.il/Podcast/item.aspx?pid=29491 אני נזהר מהקנאים" - אחד על אחד עם אורן נהרי]

==הערות שוליים==

קטגוריה:אנשי טלוויזיה ישראלים
קטגוריה:מנחי טלוויזיה ישראלים
קטגוריה:שדרני רדיו ישראלים
קטגוריה:פרשנים ישראלים
קטגוריה:הערוץ הראשון: שדרנים ומנחים
קטגוריה:סגל קול ישראל
קטגוריה:זוכי פרס סמולר
קטגוריה:כתבי חדשות חוץ ישראלים
קטגוריה:בוגרי בית הספר הריאלי
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1955